作者:顏胄
標題:適思
內容:芳歲不我與，颯然涼風生。繁華掃地歇，蟋蟀充堂鳴。感物增憂思，奮衣出遊行。行值古墓林，白骨下縱橫。田豎鞭髑髏，村童掃精靈。精靈無奈何，像設安所榮。石人徒瞑目，表柱燒無聲。試讀碑上文，乃是昔時英。位極君詔葬，勳高盈忠貞。寵終禁樵採，立嗣修墳塋。運否前政缺，群盜多蚊虻。即此丘壟壞，鐵心為沾纓。當其崇樹日，豈意侵奪並。冥漠生變故，淒涼結幽明。悲端豈自我，外物紛相縈。所適非所見，前登江上城。倚樓臨綠水，一望解傷情。